钦定古今图书集成/理学汇编/学行典/第197卷 > 孙清
## 钦定古今图书集成/理学汇编/学行典/第197卷 > 孙清

按《明外史孝义传》：“孙清，雎阳诸生也。幼孤，事母以孝
闻。母殁未葬，流贼入其境，居民尽逃，清独守柩不去。
贼两经其门，皆不入，里人有赖之以全者。正德九年
夏四月，河南巡按御史江良贵奏闻，章下礼官。先是，
八年二月，山东巡按御史张璿奏，贼所过州县，有子
救父、妇卫夫罹贼兵刃者，凡百十九人，皆宜旌表。时”
傅珪代费宏为礼部，言：“所奏人多费广，宜准山西近
例，于所在旌善亭侧建二石碑，分书男妇姓名邑里
及其孝义贞烈大略，以示旌扬，而有司量给殡殓费。
厥后他方有奏，悉以此令从事。”帝可之。至是良贵奏
下，刘春代珪为礼部，竟不请旌，但用珪前议，并给银
建坊之令，亦不复顾，而旌善之意微矣。